CELEX: 32015D1751
Language: da
Date: 2015-09-29 00:00:00
Title: Kommissionens gennemførelsesafgørelse (EU) 2015/1751 af 29. september 2015 om vilkår og betingelser for godkendelsen af et biocidholdigt produkt, der indeholder bromadiolon, forelagt af Det Forenede Kongerige i henhold til artikel 36 i Europa-Parlamentets og Rådets forordning (EU) nr. 528/2012 (meddelt under nummer C(2015) 6516) (EØS-relevant tekst)

1.10.2015   
            
            
               DA
            
            
               Den Europæiske Unions Tidende
            
            
               L 256/15
            
         KOMMISSIONENS GENNEMFØRELSESAFGØRELSE (EU) 2015/1751
   af 29. september 2015
   om vilkår og betingelser for godkendelsen af et biocidholdigt produkt, der indeholder bromadiolon, forelagt af Det Forenede Kongerige i henhold til artikel 36 i Europa-Parlamentets og Rådets forordning (EU) nr. 528/2012
   
      
         (meddelt under nummer C(2015) 6516)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 36, stk. 3, og
   ud fra følgende betragtninger:
   
               (1)
            
            
               Virksomheden Rentokil Initial 1927 plc (i det følgende benævnt »ansøgeren«) fremsendte den 8. april 2014 en fuldstændig ansøgning til Tyskland (i det følgende benævnt »den berørte medlemsstat«) om gensidig anerkendelse af en godkendelse udstedt af Det Forenede Kongerige (i det følgende benævnt »referencemedlemsstaten«) vedrørende et biocidholdigt rodenticidprodukt, der indeholder aktivstoffet bromadiolon i en voksblokformulering (i det følgende benævnt »det omtvistede produkt«).
            
         
               (2)
            
            
               Referencemedlemsstaten godkendte det omtvistede produkt den 17. februar 2014 for anvendelse i og rundt om bygninger mod mus og rotter og i kloakker mod rotter. Godkendelsen er efterfølgende blevet gensidigt anerkendt af Estland, Irland, Luxembourg, Nederlandene og Norge.
            
         
               (3)
            
            
               Den berørte medlemsstat forelagde i henhold til artikel 35, stk. 2, i forordning (EU) nr. 528/2012 tre omstridte punkter for koordinationsgruppen, der er oprettet den 9. september 2014 i henhold til forordningens artikel 35, og fremførte, at det omtvistede produkt ikke opfylder betingelserne fastsat i forordningens artikel 19.
            
         
               (4)
            
            
               Den berørte medlemsstat er af den opfattelse, at a) effektiviteten vedrørende anvendelse i og omkring bygninger mod rotter ikke er dokumenteret, da resultaterne af to ud af tre feltforsøg indsendt af ansøgeren ikke dokumenterer et acceptabelt effektivitetsniveau, b) tilgangen fulgt af referencemedlemsstaten for at fastslå produktets effektivitet vedrørende anvendelse i kloakker mod rotter ikke er acceptabel som følge af det første omstridte punkt, og c) rækken af laboratorieforsøg og et ud af to feltforsøg indsendt af ansøgeren ikke opfyldte kriterierne for dokumenteret effektivitet vedrørende anvendelsen mod mus.
            
         
               (5)
            
            
               Sekretariatet for koordinationsgruppen opfordrede de andre medlemsstater og ansøgeren til at indsende skriftlige bemærkninger til sagen, og bemærkninger blev indsendt af Belgien, Danmark, Det Forenede Kongerige, Frankrig, Nederlandene, Spanien og Tyskland. Sagen blev også diskuteret mellem medlemsstaternes kompetente myndigheder for biocidholdige produkter på koordinationsgruppens møde den 11. november 2014.
            
         
               (6)
            
            
               Da koordinationsgruppen ikke nåede til enighed, fremsendte referencemedlemsstaten i henhold til artikel 36, stk. 1, i forordning (EU) nr. 528/2012 en detaljeret beskrivelse til Kommissionen den 13. marts 2015 om de emner, hvorom medlemsstaterne ikke kunne nå til enighed, og årsagerne til deres uenighed. En kopi af denne erklæring blev også fremsendt til de berørte medlemsstater, jf. artikel 35, stk. 2, i forordningen, og ansøgeren.
            
         
               (7)
            
            
               Vedrørende effektiviteten mod rotter i og omkring bygninger dokumenterer laboratorieforsøgene og et af feltforsøgene, som ansøgeren har indsendt, et acceptabelt effektivitetsniveau i forhold til de kriterier, der er fastlagt i EU-vejledningen om evaluering af effektiviteten af rodenticider (i det følgende benævnt »EU-vejledningen«) (2). Desuden blev tilstedeværelsen af mindst et gyldigt feltforsøg i en tidligere lignende sag (3) anset af koordinationsgruppen for at være i overensstemmelse med EU-vejledningen og acceptabel til at dokumentere effektiviteten af rodenticidet.
            
         
               (8)
            
            
               Referencemedlemsstaten anvendte resultaterne af et af feltforsøgene, som ansøgeren havde indsendt, der viste et acceptabelt effektivitetsniveau, til at afhjælpe de inkonklusive resultater fra undersøgelserne om appetitlighed vedrørende effektiviteten mod rotter i kloakker. Den samme tilgang er tidligere blevet anvendt af den berørte medlemsstat under evalueringen af et lignende produkt, men hvor der var positive resultater fra tre feltforsøg.
            
         
               (9)
            
            
               Laboratorieundersøgelserne opfylder ikke kriterierne fastsat i EU-vejledningen for så vidt angår anvendelsen mod mus. EU-vejledningen fastsætter dog også, at resultaterne af feltforsøg kan veje tungere end resultaterne fra laboratorieforsøg. I det foreliggende tilfælde dokumenterer resultaterne af et af feltforsøgene et acceptabelt effektivitetsniveau i forhold til kriterierne fastlagt i den tilgængelige EU-vejledning.
            
         
               (10)
            
            
               I lyset af de elementer, der er henvist til i betragtning 7 til 9, anser Kommissionen de konklusioner, som referencemedlemsstaten er nået frem til vedrørende de tre omstridte punkter, for at være gyldige.
            
         
               (11)
            
            
               Kommissionen bemærker også, at de konklusioner, som referencemedlemsstaten er nået frem til på grundlag af disse elementer og dens ekspertudtalelser, jf. bilag VI, stk. 12, til forordning (EU) nr. 528/2012, støttes af de medlemsstater, der har godkendt det omtvistede produkt gennem gensidig anerkendelse.
            
         
               (12)
            
            
               Da retsgrundlaget for nærværende afgørelse er artikel 36, stk. 3, i den nævnte forordning, bør afgørelsen rettes til samtlige medlemsstater, jf. forordningens artikel 36, stk. 4.
            
         
               (13)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   Denne afgørelse finder anvendelse på det produkt, der er identificeret ved nummer UK-0005252-0000, jf. registret over biocidholdige produkter.
   Artikel 2
   Produktet opfylder betingelsen fastsat i artikel 19, stk. 1, litra b), nr. i), i forordning (EU) nr. 528/2012 om at være tilstrækkeligt effektiv til anvendelse i og omkring bygninger mod mus og rotter og i kloakker mod rotter.
   Artikel 3
   Denne afgørelse er rettet til medlemsstaterne.
   
      Udfærdiget i Bruxelles, den 29. september 2015.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 167 af 27.6.2012, s. 1.
   
      (2)  Se Technical Notes for Guidance on Product Evaluation. Appendices to Chapter 7. Product Type 14: Efficacy Evaluation of Rodenticidal Biocidal Products, der er tilgængelig på webstedet http://echa.europa.eu/documents/10162/16960215/bpd_guid_revised_appendix_chapter_7_pt14_2009_en.pdf.
   
      (3)  Se aftalen opnået på det tiende møde i koordinationsgruppen vedrørende effektiviteten af et biocidholdigt rodenticidprodukt, der indeholder coumatetralyl mod mus, der er tilgængelig på https://circabc.europa.eu/sd/a/0ca55b45-1c74-4c78-b125-de52fd53c08c/Racumin%20Paste_disagreement%20to%20CG_formal_with%20outcome_public.pdf.